Ja durant la celebració de la Copa Confederacions 2013, que també es disputà al Brasil, hi hagué manifestacions en contra de l'esdeveniment, criticant-ne el malbaratament de diners públics. Tant la presidenta brasilera Dilma Rousseff com el president de la FIFA Joseph Blatter foren fortament escridassats durant el seu discurs a la cerimònia d'obertura del torneig, cosa que resultà en l'anunci que no hi hauria discursos en la cerimònia d'obertura de la Copa del Món el 2014. Totes aquestes protestes eren només una part de les reclamacions de la societat brasilera, que condemnava la corrupció i l'encariment dels serveis públics.